ส่วนที่ 1

ข้อมูลสรุป

บริษัท ซีเอ็ดยูเคชั่น จำกัด (มหาชน) ดำเนินธุรกิจผลิตหนังสือ และวารสารเชิงวิชาการ
เพื่อพัฒนาความรู้ความสามารถของคนไทย ในทิศทางที่เป็นประโยชน์ต่อการพัฒนาประเทศ
รับจัดจำหน่ายหนังสือทั้งที่ผลิตเอง และหนังสือจากสำนักพิมพ์อื่น นอกจากนี้บริษัทฯ
ยังเป็นผู้ดำเนินงานร้านหนังสือ ซีเอ็ดบุ๊คเซ็นเตอร์ และเครือข่าย ซึ่งประกอบด้วย Book Variety
และศูนย์หนังสือมหาวิทยาลัยหลายแห่ง ทั้งในกรุงเทพฯ และต่างจังหวัด
โดยเป็นร้านหนังสือที่มีจำนวนสาขา และมียอดขายมากที่สุดในประเทศไทย
และมีรายได้รวมจากส่วนนี้มากถึงประมาณ 83% ของรายได้รวมทั้งหมดของบริษัทฯ

จากสภาวะเศรษฐกิจโดยรวมของประเทศที่ชะลอตัวลงตั้งแต่ช่วงกลางปี 2547
อันเป็นผลมาจากการปรับราคาของน้ำมันในประเทศอย่างต่อเนื่อง ภาวะเงินเฟ้อที่เพิ่มสูงขึ้น
การกลับมาแพร่ระบาดของโรคไข้หวัดนก รวมทั้งปัญหาความไม่สงบในภาคใต้
และภัยพิบัติจากธรรมชาติคลื่นยักษ์สึนามิ
ซึ่งปัจจัยเชิงลบเหล่านี้ส่งผลกระทบต่อการใช้จ่ายของประชาชน
โดยเฉพาะนโยบายการประหยัดพลังงานของรัฐบาล ที่กำหนดเวลาปิดของห้างสรรพสินค้า
และดิสเคาท์สโตร์ ให้เร็วขึ้น ส่งผลให้รายได้จากการขายของสาขาเดิมของร้านหนังสือในเครือ
ซีเอ็ดบุ๊คเซ็นเตอร์ทั้งหมด ในช่วงไตรมาส 3 และไตรมาส 4 เติบโตในอัตราที่ลดลง
มากกว่าช่วงครึ่งปีแรก แต่ก็ยังถือว่าดีน่าพอใจ เพราะมีการเติบโตของสาขาเดิมอยู่ที่ประมาณ 10%
ซึ่งดีกว่าการเติบโตในภาพรวมของธุรกิจห้างสรรพสินค้า และซูเปอร์เซ็นเตอร์
เมื่อรวมกับการเปิดสาขาใหม่เพิ่มขึ้น ทำให้รายได้รวมของร้านซีเอ็ดบุ๊ค เซ็นเตอร์และร้านในเครือ
เพิ่มขึ้นเป็น 22.48% ขณะที่รายได้รวมของบริษัทฯ เพิ่มขึ้นประมาณ 17.55%
เพราะธุรกิจการจัดจำหน่ายหนังสือ และธุรกิจสำนักพิมพ์ ของบริษัทฯ
มีอัตราการเติบโตที่น้อยกว่าธุรกิจค้าปลีกหนังสือ

อย่างไรก็ดี แม้ยอดการขายจะเพิ่มอย่างน่าพอใจ แต่กำไรสุทธิจากการดำเนินกิจกรรมหลัก
โดยไม่นับรายได้อื่น ลดลงกว่าปี 2546 ประมาณ 10% เนื่องจากสาขาที่เปิดเพิ่มขึ้นในปี 2546 และ
2547 ยังต้องใช้ระยะเวลาหนึ่งกว่าที่ยอดขายจะได้มากเพียงพอที่จะทำกำไรได้ นอกจากนั้น
การที่สาขาเปิดใหม่มีขนาดเล็กลง ทำให้สัดส่วนการขายสินค้าที่มีอัตรากำไรขั้นต้นต่ำ เช่น
หนังสือพิมพ์ และนิตยสาร มีสัดส่วนสูงขึ้น ทำให้กำไรขั้นต้นลดลงเล็กน้อยด้วย

ในภาพรวมของธุรกิจหนังสือ ยังคาดว่าน่าจะมีการเติบโตต่อเนื่องด้วยตัวเลข 2 หลักไปอีกหลายปี
ดังนั้น บริษัทฯ จึงยังคงเน้นการเปิดร้านหนังสือเพิ่มขึ้นทั่วประเทศ
และเพิ่มบทบาทในฐานะผู้จัดจำหน่ายหนังสือแก่สำนักพิมพ์อื่นมากขึ้นให้สอดคล้องกัน
ส่วนบทบาทของสำนักพิมพ์นั้น บริษัทฯ ยังคงเน้นการผลิตหนังสือที่มีคุณภาพ มีอายุยาว
และมีขนาดตลาดใหญ่เพียงพอ โดยไม่เน้นการเพิ่มจำนวนชื่อเรื่องมากขึ้นกว่าเดิม
ซึ่งในทั้งสามส่วนธุรกิจนี้ บริษัทฯ
สามารถรักษาความเป็นรายใหญ่ที่สุดได้อย่างชัดเจนในธุรกิจร้านหนังสือ และผู้จัดจำหน่ายหนังสือ
ส่วนในธุรกิจสำนักพิมพ์ บริษัทฯ ยังคงบทบาทการเป็นสำนักพิมพ์ชั้นนำรายหนึ่งไว้ได้

ผลการดำเนินงานสำหรับปี 2547 บริษัทฯ มีกำไรที่เป็นตัวเงินจากกิจกรรมดำเนินงาน
(ตามงบกระแสเงินสด) เป็นเงิน 224.17 ล้านบาท เพิ่มจากงวดเดียวกันของปีก่อน 5.47
ล้านบาท คิดเป็น 2.50% ขณะที่กำไรสุทธิ (ตามงบกำไรขาดทุน) สำหรับปี 2547 เป็นเงิน
116.96 ล้านบาท คิดเป็น 4.10% ต่อรายได้รวม โดยลดลงจากงวดเดียวกันของปีก่อน 39.69
ล้านบาท คิดเป็น 25.34% หรือคิดเป็นกำไรต่อหุ้น 0.41 บาท บริษัทฯ มีรายได้รวมสำหรับปี 2547
จำนวน 2,856.34 ล้านบาท เพิ่มขึ้นจากปีก่อน เท่ากับ 426.38 ล้านบาท หรือเติบโตสูงขึ้น
17.55%

ในปี 2547 บริษัทฯ ได้ดำเนินการซื้อหุ้นคืน โดยมีวัตถุประสงค์เพื่อเป็นการบริหารทางการเงิน
เนื่องจากบริษัทฯ มีสภาพคล่องส่วนเกิน โดยมีการซื้อหุ้นคืนทั้งสิ้นจำนวน 19.78 ล้านหุ้น มูลค่ารวม
122.64 ล้านบาท ราคาซื้อหุ้นคืนเฉลี่ย 6.20 บาทต่อหุ้น ทั้งนี้ บริษัทฯ
ได้กำหนดนโยบายการจำหน่ายหุ้นสามัญซื้อคืนไว้ไม่เกิน 3 ปี นับจากที่มีการซื้อหุ้นคืนเสร็จสิ้น

บริษัทฯ ประกาศจ่ายเงินปันผลสำหรับผลการดำเนินงานตั้งแต่ 1 มกราคม 2547 ถึงวันที่ 31
ธันวาคม 2547 ในอัตรา 0.288 บาทต่อหุ้น จากกำไรส่วนที่บริษัทฯ
มิได้รับยกเว้นภาษีเงินได้นิติบุคคล โดยบริษัทฯ ได้จ่ายเงินปันผลระหว่างกาล
สำหรับผลการดำเนินงานของ 3 ไตรมาสแรกในปี 2547 ไปแล้วเป็นเงิน 0.26 บาทต่อหุ้น
ดังนั้นบริษัทจะจ่ายเงินปันผลเพิ่มเติมอีกในอัตราหุ้นละ 0.028 บาท

ในปี 2548 บริษัทฯ จะยังคงขยายสาขาของร้าน ซีเอ็ดบุ๊คเซ็นเตอร์ อย่างต่อเนื่อง
เพราะยังเชื่อมั่นว่าธุรกิจหนังสือของประเทศไทยยังมีโอกาสเติบโตได้อีกมาก โดยบริษัทฯ
จะปรับปรุงรูปแบบธุรกิจให้สามารถทำกำไรได้ดีขึ้น และทดลองรูปแบบใหม่ๆ
เพื่อให้เหมาะกับชุมชนขนาดที่แตกต่างกันมากขึ้น
และจะเน้นการเพิ่มบทบาทการเป็นผู้จัดจำหน่ายหนังสือ และสำนักพิมพ์ มากขึ้น
เพื่อให้สอดคล้องกับทิศทางการเติบโตของธุรกิจหนังสือในภาพรวม นอกจากนั้น บริษัทฯ
จะเน้นการพัฒนาระบบสารสนเทศ ระบบการสื่อสารระหว่างสาขาทั่วประเทศ และสำนักงานใหญ่
และระบบศูนย์กระจายสินค้า เพื่อรองรับการให้บริการที่หลากหลายเพิ่มขึ้นในอนาคต
เพิ่มประสิทธิภาพการทำงาน และลดโอกาสการสูญเสียต่างๆ ลง

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจซื้อหลักทรัพย์)